
НА ПРИЕМНИ СЕМЕЙСТВА СЪС СРЕДСТВА НА ОБЩИНА БУРГАС

Приет с решение на Общински съвет-Бургас по т. 1, 
Протокол № 10/27.05.2020 г.

 Глава първа
ОБЩИ ПОЛОЖЕНИЯ

Чл. 1. С настоящия правилник се определят условията и процедурите за финансово подпомагане на приемни семейства, по смисъла на чл. 31 от Закона за закрила на детето (ЗЗкД) с постоянен и/или настоящ адрес на територията на Община Бургас. 
Чл. 2. Средствата се предоставят от бюджета на Община Бургас с цел решаването на важни социални потребности на децата, настанени в приемни семейства, както и свързаните с и/или произтичащи от тях здравни проблеми. 

Глава втора
ПРАВО НА ПОМОЩ

Чл. 3. (1) Право на еднократна финансова помощ по този правилник имат само доброволни и/или професионални приемни семейства, които са вписани в регистъра на утвърдените приемни семейства, поддържан от Регионална дирекция за социално подпомагане (РДСП) – Бургас по реда на ЗЗкД.
(2) Със средства от общинския бюджет се финансират приемни семейства, за които има съдебно решение от Районен съд по настоящия адрес на детето или влязла в сила заповед за настаняване на детето, издадена от директора на Дирекция „Социално подпомагане“ (ДСП) – Бургас. 
(3) Допускат се за разглеждане заявления от приемни семейства, които имат постоянен или настоящ адрес на територията на Община Бургас.
(4) По реда на този правилник, право на финансова помощ имат приемни семейства, в които са настанени деца за срок над 6 (шест) месеца. 
(5) Помощите по ал. 1 са предназначени за превенция, реинтеграция и отглеждане на деца в приемни семейства и се осигуряват от бюджета на общината в качеството й на доставчик.
(6) Ограничителни условия във връзка с предоставянето на помощите се въвеждат по предложение на Отдел „Здравеопазване и социални дейности“ (ЗСД) към Община Бургас и/или Областния екип по приемна грижа (Проект „Приеми ме 2015“) и след решение на Комисията за детето по чл. 20а от Закона за закрила на детето. 
Глава трета
РЕД ЗА КАНДИДАТСТВАНЕ

Чл. 4. (1) Приемно семейство може да подаде заявление за кандидатстване за финансова помощ след изтичане на тримесечен срок от настаняването и наблюдение на детето. 
(2) Наблюдението по ал. 1 се извършва съвместно от Отдел „Закрила на детето“ към ДСП – Бургас и Областния екип по приемна грижа (проект „Приеми ме 2015“), и се документира, съответно с доклад за настаненото дете и доклад за приемното семейство.
Чл. 5. Заявлението се подава лично от приемните родители до Председателя на Комисията за детето по чл. 20а от ЗЗкД, в деловодството на общинската администрация. 
Чл. 6. Заявлението, трябва да бъде мотивирано, да изяснява възникването на обстоятелствата и причините за предоставянето му, както и да посочва конкретното предназначение на исканата финансова помощ. 
Чл. 7. Към заявлението следва да бъдат приложени копия на следните документи:
1. Заповед на директора на РДСП Бургас за включване в регистъра на утвърдените приемни семейства по чл. 31, ал. 3 от ЗЗкД;
2. Заповед на директора на РДСП – Бургас за настаняване на детето в приемно семейство, съгласно чл. 27, ал. 1 от ЗЗкД;
3. Съдебно решение от Районен съд, съгласно чл. 26 от ЗЗкД. В случай, че към дата на кандидатстване решението не е налично, същото следва да бъде представено в срок от една седмица след издаването му от съда;
4. Договор между доставчика на социални услуги и приемното семейство, сключен по реда на чл. 27, ал. 5 от ЗЗкД;
5. План за действие за работа с детето, съгласно чл. 16а от Правилника за прилагане на Закона за закрила на детето (ППЗЗкД, обн. ДВ бр. 66/2003 г.);
6. Доклад от Областния екип по приемна грижа (проект „Приеми ме 2015“);
7. Документ за преминат задължителен курс на обучение от приемното семейство, по реда на чл. 34а, ал. 2 от ЗЗкД и във връзка с чл. 23, ал. 2 от Наредбата за условията и реда на за кандидатстване, подбор и утвърждаване на приемни семейства и настаняване на деца в тях.

Глава четвърта
РАЗГЛЕЖДАНЕ, ОДОБРЯВАНЕ И ПРЕДОСТАВЯНЕ НА ПОМОЩИТЕ

Чл. 8. (1) Разглеждането на заявлението за кандидатстване за финансова помощ се предшества от доклад, изготвен от социалния работник от отдел „Закрила на детето“ при ДСП – Бургас, който работи с настаненото дете, и доклад от Областния екип по приемна грижа (проект „Приеми ме 2015“), работещ с приемното семейство.
(2) Въз основа на докладите по ал. 1 и документите, приложени към заявлението, отдел „ЗСД“ към Община Бургас изготвя и окомплектова необходимия набор от документи, който се предоставя на Комисията за детето по чл. 20а от ЗЗкД.
Чл. 9. (1) На свое заседание Комисията обсъжда предоставената информация и се произнася за основните параметри на помощта, които се посочват в протокола от проведеното заседание.
(2) При наличието на необходимост Комисията има право да поиска от приемното семейство представянето на допълнителни данни и документи.
Чл. 10. (1) При наличието на непълноти или неясноти във връзка  с подадените документи, Комисията уведомява приемното семейство в 3 (три) дневен срок, считано от датата на провеждане на своето заседание.  
(2) За отстраняване на констатираните пропуски се определя конкретен срок, който не може да бъде по-голям  от 1 (един) месец. 
	(3) При неспазване на указания срок, Комисията има право с мотивирано решение да откаже предоставяне на помощта. 
Чл. 11. (1) Заседанията на Комисията се провеждат не по-късно от 1 месец от подаване на заявлението. Заседанията са открити и се считат за редовно проведени в присъствие на повече от половината от нейните членове. 
(2) Решенията за отпускане на финансова помощ се вземат с обикновено мнозинство от присъстващите, при явно гласуване.
Чл. 12. За всяко заседание се изготвя протокол, който съдържа разгледаните заявления, решението на Комисията и резултатите от гласуването. Протоколът се подписва от председателя, секретаря и протоколиста на Комисията. 
Чл. 13. Всеки заявител може да получи достъп до част от протокола, която касае само неговия случай.
Чл. 14. (1) Въз основа на одобрения от Комисията протокол, Заместник-кметът по „Образование, здравеопазване, социални дейности и младежки политики“ изготвя докладна записка и я внася за разглеждане в Общински съвет – Бургас. 
(2) Председателят на Общински съвет – Бургас, разпределя докладната записка на съответните постоянни комисии, които дават становище във връзка с основанието и предложения размер на еднократната финансова помощ.
(3) Постоянната комисия по социални дейности, Постоянната комисия по здравеопазване и Постоянната комисия по бюджет и финанси се произнасят във връзка с основанието и предложения размер на помощта, като се съобразяват със средствата, предвидени по бюджета на общината.
(4) Постоянната комисия по правни въпроси, се произнася по законосъобразността на предложението.

Глава пета
ФИНАНСИРАНЕ

Чл.15. Средствата, предвидени за финансово подпомагане на приемни семейства, се гласуват всяка календарна година с бюджета на Община Бургас, по предложение на Комисията за детето по чл. 20 а от ЗЗкД.
Чл. 16. Предоставената финансова помощ има еднократен характер и е в размер на до 1 000 (хиляда) лева, за всяко настанено дете в приемно семейство.
Чл. 17. Предоставянето на средствата се извършва след решение на Общински съвет – Бургас за всеки конкретен случай, до изчерпване на сумата, предвидена по бюджета.
Чл. 18. (1) Приемното семейство уведомява Областния екип по приемна грижа (проект „Приеми ме 2015“), в срок от 10 (десет) работни дни, при настъпване на важни обстоятелства, засягащи отглеждането на детето, като:
1. Промяна в обстоятелствата по чл. 32 от ЗЗкД;
2. Промяна в обстоятелствата по чл. 10 от Наредбата за условията и реда за кандидатстване, подбор и утвърждаване на приемни семейства и настаняване на деца в тях;
3. Промяна на настоящия адрес;
4. Сключване на брак от лицето, станало приемно семейство;
5. Развод на лицето, станало приемно семейство;
6. Смърт на детето или на лицето, станало приемно семейство;
7. Други важни обстоятелства.
	(2) Отдел „Закрила на детето“ при ДСП-Бургас и Областният екип по приемна грижа (проект „Приеми ме 2015) уведомяват Комисията за всяка промяна на обстоятелствата по предходната алинея. В зависимост от случая, комисията може да вземе решение за възстановяване на получените финансови средства, както и начина, размера и срока за това.

Глава шеста
ОТЧЕТНОСТ И КОНТРОЛ

Чл. 19. Приемните семейства, получили финансово подпомагане от Община Бургас, отчитат и изразходването на средствата в срок до 3 (три) месеца, от датата на получаването им, а за ежемесечни разходи не по-късно до 10.12. на съответната година.
Чл. 20. (1) За изразходените средства приемното семейство изготвя и представя отчет, съдържащ информация относно фактически извършените разходи по вид, количество и стойност.
(2) Към отчета се прилагат копия на документи, доказващи извършването на съответните разходи, в т.ч. фактури, касови бележки, протоколи, квитанции и др.
(3) Отчетите на приемните семейства се представят на отдел „ЗСД“ от Областния екип по приемна грижа (проект „Приеми ме 2015“) за проверка на съответствието с планираните в заявлението разходи.
(4) При наличие на нецелево изразходени средства, отчетът се докладва на Комисията за детето по чл. 20а от ЗЗкД.
Чл. 21. (1) Цялата документация и данните, свързани с процеса на кандидатстване, одобрение, изразходване и отчитане на предоставената еднократна помощ се завеждат в досие на приемното семейство, което се съхранява в отдел „ЗСД“ към общината.
(2) Сроковете и начина на водене на досиетата се съобразяват с действащите правила на общинска администрация за документооборот и архивиране на документацията.
Чл. 22. (1) За предоставените и отчетените в течение на годината помощи, отдел „ЗСД“, изготвя годишен отчет, който включва и предложение за размера на средствата, необходими през следващата бюджетна година.
(2) Отчетът следва да бъде разгледан от Комисията за детето по чл. 20а от ЗЗкД на нейното последно заседание за календарната година, и да бъде представен за одобрение от Заместник - кмета на общината по „Образование, здравеопазване, социални дейности и младежки политики“.
Чл. 23. (1) Текущият контрол във връзка с изразходване на финансовите помощи се осъществява от Областният екип по приемна грижа (проект „Приеми ме 2015“), като честотата и начина на извършване на проверките се съобразяват с конкретното семейство.
(2) В хода на проверките по ал. 1 е допустимо използването на данни и документи от проверките, извършени от ДСП - Бургас.
(3) Проверките по предходните алинеи, задължително се документират чрез доклад, който се прилага към досието на съответното приемно семейство.
(4) Резултатите от проверките, респ. изготвените на тяхна база доклади, се внасят за разглеждане и одобрение при следващо заседание на Комисията.
(5) При установяване на нарушения във връзка с изразходване на отпуснатите помощи, в т.ч. изразходени не по предназначение, Комисията взема решение за възстановяване на част или пълния размер на получените финансови средства.

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Правилникът се издава на основание чл. 44, ал. 1, т. 2 от Закон за закрила на детето. 
§2. Настоящият Правилник, отменя Правилника за финансово подпомагане на приемни семейства, живущи на територията на Община Бургас, приет с решение на Общински съвет - Бургас по т. 7, Протокол № 51/21.07.2011 г.; изм. с решение по т.14, Протокол №7/26.01.2016 г.





Председател на Общински съвет – Бургас: 
					
/Проф. д-р Севдалина Турманова/



Секретар на Община – Бургас:
							
 /Божидар Кънчев/



